
VISUOTINIO TEISĖJŲ SUSIRINKIMO

POSĖDŽIO PROTOKOLAS

2026-06-25  Nr. 1TV-2-(7.2.1.E)
Klaipėda

Visuotinis teisėjų susirinkimas (toliau – Susirinkimas) vyko 2026 m. birželio 19 d. 
Visuotinio susirinkimo metu daromas garso įrašas.
Susirinkimo pirmininkas – Lietuvos vyriausiojo administracinio teismo teisėjas, Teisėjų tarybos narys Ramūnas Gadliauskas.
Susirinkimo sekretorė – Tauragės apylinkės teismo Tauragės rūmų teisėja bei šio teismo pirmininko pavaduotojas Jurgita Vaitkevičienė.
Dalyvavo:385 teisėjai.
Teismų grupės:
Lietuvos Aukščiausiasis Teismas – 20.
Lietuvos apeliacinis teismas – 25.
Lietuvos vyriausiasis administracinis teismas – 2. 
Regionų administracinis teismas – 25.
Apylinkių teismai – 249.
Apygardų teismai – 64. 
Kiti dalyvaujantys kviestiniai svečiai: Lietuvos Respublikos Teisingumo ministrė Rita Tamašunienė, Lietuvos Respublikos Seimo Teisės ir teisėtvarkos komiteto pirmininkas Julius Sabatauskas, Lietuvos Respublikos Prezidento vyriausiasis patarėjas, Teisės grupės vadovas Andrius Kabišaitis, Lietuvos Respublikos Generalinės prokurorės pavaduotojas Kastytis Šikšnys, Lietuvos notarų rūmų prezidentas Marius Stračkaitis, Lietuvos antstolių rūmų prezidiumo narys Jonas Petrikas, Vytauto Didžiojo universiteto Teisės fakulteto dekanas, Teisėjų etikos ir drausmės komisijos narys Tomas Berkmanas, Teisėjų padėjėjų asociacijos pirmininkė Agnė Černiauskaitė. 

Renginio moderatorius Nerijus Meilutis skelbia renginio pradžią ir pakviečia Visuotinį teisėjų susirinkimą pradėti Teisėjų tarybos pirmininkę, Lietuvos Aukščiausiojo Teismo pirmininkę Danguolę Bublienę.
Teisėjų tarybos pirmininkė, Lietuvos Aukščiausiojo Teismo pirmininkė Danguolė Bublienė kviečia pagerbti tylos minute mirusius kolegas: Justiną Aleksandravičių, Joną Baškį, Romualdą Čaiką, Virginiją Čekanauskaitę, Joną Kryževičių, Reginą Nenortienę, Joną Pesliaką, Konstantą Ramelį, Rimą Žiautienę, Liuciją Lidiją Žilienę, Algirdą Valiulį.

Sveikinimo žodžiai.
Į susirinkimo dalyvius sveikinimo kalba kreipiasi Teisėjų tarybos pirmininkė Danguolė Bublienė.
Lietuvos Respublikos Prezidento Gitano Nausėdos sveikinimo kalbą perskaito Lietuvos Respublikos Prezidento vyriausiasis patarėjas Andrius Kabišaitis. 
Sveikinimo kalbą taria Lietuvos Respublikos Teisingumo ministrė Rita Tamašunienė. 

Visuotinio teisėjų susirinkimo kvorumo duomenų paskelbimas.
Lietuvos apeliacinio teismo pirmininkas, Teisėjų tarybos pirmininko pavaduotojas Nerijus Meilutis kviečia Teisėjų tarybos pirmininkę Danguolę Bublienę paskelbti Susirinkime dalyvaujančių teisėjų skaičių. 
Teisėjų tarybos pirmininkė Danguolė Bublienė informuoja, kad Susirinkimas laikomas teisėtu, jei jame dalyvauja ne mažiau kaip pusė dirbančių šalies teisėjų. Iš 710 užimtų teisėjų etatų Visuotiniame teisėjų susirinkime šiuo metu dalyvauja 385 teisėjai (Susirinkimo kvorumas – 356), todėl susirinkimas yra teisėtas ir gali vykti.
Susirinkimas pradedamas.
Teisėjų tarybos pirmininkė Danguolė Bublienė informuoja, kad pagal Visuotinio teisėjų susirinkimo darbo reglamentą pirmiausiai renkama Balsų skaičiavimo komisija ir jos pirmininkas. Informuoja, kad pagal Susirinkimo darbo reglamento19 punktą Susirinkime įprastai renkama 14 narių Balsų skaičiavimo komisija, o iš jų Komisijos pirmininkas. Taip pat Susirinkimo darbo reglamentas numato, kad, jei Susirinkimo metu nenumatyta rinkti Teisėjų tarybos narių, dėl Balsų skaičiavimo komisijos sudarymo poreikio, jos narių skaičiaus ir sudėties sprendžia Susirinkimas. Siūlo nerinkti Balsų skaičiavimo komisijos.
Vilniaus apygardos teismo teisėjas Mindaugas Povilanskas siūlo sudaryti balsų skaičiavimo komisiją, kadangi pagal Susirinkimo reglamento 24 punktą Susirinkime dalyvaujantys teisėjai tiek pasisakymų metu, tiek raštu gali suformuluoti ir pateikti konkrečius pasiūlymus vienu ar kitu darbotvarkės klausimu, o pasiūlymo autoriui prašant, turi būti balsuojama dėl jo pasiūlymo. 
Siūloma balsuoti dėl Visuotinio teisėjų susirinkimo Balsų skaičiavimo komisijos sudarymo.
Daugumai balsavus „už“, nuspręsta išrinkti Balsų skaičiavimo komisiją.

Teisėjų tarybos pirmininkė, Lietuvos Aukščiausiojo Teismo pirmininkė Danguolė Bublienė informuoja, kad į Balsų skaičiavimo komisiją buvo pasiūlyti kandidatai: 
Visų apylinkės teismų grupė (renkami 4 nariai): 
1. Utenos apylinkės teismo Ignalinos rūmų teisėja Inga Masiulianec;
2. Marijampolės apylinkės teismo teisėja Virginija Melienė;
3. Klaipėdos apylinkės teismo Klaipėdos rūmų (Palangoje) teisėja Vaida Railienė;
4. Marijampolės apylinkės teismo Vilkaviškio rūmų teisėja Agnė Lauruševičiūtė.

Visų apygardos teismų grupė (renkami 3 nariai):
5. Panevėžio apygardos teismo teisėja Loreta Miltenytė;
6. Kauno apygardos teismo teisėja Simona Dementavičienė.

Regionų administracinis teismas (renkamas 1 narys): 
7. Regionų administracinio teismo pirmininko pavaduotoja Jovita Einikienė.

Lietuvos vyriausiasis administracinis teismas (renkamas 1 narys):
8. Lietuvos vyriausiojo administracinio teismo teisėja Jolanta Malijauskienė.

Lietuvos apeliacinis teismas (renkami 2 nariai): 
9. Lietuvos apeliacinio teismo teisėjas Audrius Juozapavičius;
10. Lietuvos apeliacinio teismo teisėja Asta Pikelienė.

Lietuvos Aukščiausiasis Teismas (renkami 3 nariai):
11. Lietuvos Aukščiausiojo Teismo teisėja Jūratė Varanauskaitė;
12. Lietuvos Aukščiausiojo Teismo teisėjas Irmantas Šulcas;
13. Lietuvos Aukščiausiojo Teismo teisėjas Darius Kantaravičius. 

Kadangi nuo visų apygardos teismų grupės yra pasiūlyti tik 2 kandidatai, prašoma teisėjų siūlyti dar vieną kandidatą į Balsų skaičiavimo komisiją nuo apygardos teismų.
Nuo apygardų teismų siūloma Vilniaus apygardos teismo teisėjo Mindaugo Povilansko kandidatūra.
Teisėjas Mindaugas Povilanskas informuoja, kad negali būti Komisijos nariu, nesutinka, nes turės kitų pasiūlymų. Siūlo Nerijaus Masiulio kandidatūrą..
Nuo apygardų teismų į Balsų skaičiavimo komisiją siūloma Šiaulių apygardos teismo teisėjo Nerijaus Masiulio kandidatūra.
Bendru sutarimu nutarta išrinkti Balsų skaičiavimo komisiją iš 14 pasiūlytų narių.

SVARSTYTA. Visuotinio teisėjų susirinkimo posėdžio pirmininko rinkimai. 

Teisėjų tarybos pirmininkė Danguolė Bublienė kviečia teisėjus išrinkti 2026 metų birželio 19 d. Visuotinio teisėjų susirinkimo pirmininką ir pasiūlo kandidatu Teisėjų tarybos narį, Lietuvos vyriausiojo administracinio teismo teisėją Ramūną Gadliauską. 
Kitų kandidatų nėra siūloma.
BENDRU SUTARIMU NUTARTA išrinkti Ramūną Gadliauską 2026 metų birželio 19 d. Visuotinio teisėjų susirinkimo (toliau – Susirinkimas) pirmininku. 
Toliau Susirinkimui vadovauja išrinktas Susirinkimo pirmininkas Ramūnas Gadliauskas.

SVARSTYTA. Visuotinio teisėjų susirinkimo posėdžio sekretoriaus rinkimai. 
Susirinkimo pirmininkas Ramūnas Gadliauskas kviečia teisėjus išrinkti 2026 metų birželio 19 d. Visuotinio teisėjų susirinkimo sekretorių. Siūlo Tauragės apylinkės teismo teisėjos, šio teismo pirmininko pavaduotojos Jurgitos Vaitkevičienės kandidatūrą.
Kitų kandidatų nėra siūloma.
Bendru sutarimu nutarta išrinkti Jurgitą Vaitkevičienę 2026 m. birželio 19 d. Susirinkimo sekretore.

Susirinkimo pirmininkas Ramūnas Gadliauskas informuoja, kad nėra išrinktas Balsų skaičiavimo komisijos pirmininkas. Siūlo Lietuvos Aukščiausiojo Teismo teisėją Darių Kantaravičių išrinkti Balsų skaičiavimo komisijos pirmininku.
Bendru sutarimu nutarta išrinkti Darių Kantaravičių Balsų skaičiavimo komisijos pirmininku.

SVARSTYTA. Visuotinio teisėjų susirinkimo darbotvarkės tvirtinimas.
Susirinkimo pirmininkas Ramūnas Gadliauskas informuoja, kad Susirinkimo darbotvarkės projektas (papildytas darbotvarkės projektas) papildytas klausimu „LITEKO II situacijos pristatymas“, kviečia išsakyti pasiūlymus dėl darbotvarkės papildymo. 
Iš Susirinkimo dalyvių pasiūlymų nepateikta. 
BENDRU SUTARIMU NUTARTA patvirtinti 2026 m. birželio 19 d. Susirinkimo darbotvarkę su pateiktu papildymu.
	DARBINĖ SESIJA


	11.15-11.45
	LITEKO II situacijos pristatymas
Nacionalinės teismų administracijos direktorė Jurga Greičienė


	11.45-11.55
	Teisėjų tarybos veiklos ataskaitos pristatymas
Teisėjų tarybos pirmininkė Danguolė Bublienė


	11.55-12.05
	Teisėjų garbės teismo ataskaitos pristatymas
Teisėjų garbės teismo pirmininkė Goda Ambrasaitė-Balynienė


	12.05-12.10
	Visuotinio teisėjų susirinkimo rezoliucija dėl teismų darbuotojų 
darbo užmokesčio


	12.10-12.30
	Teismų sistemos apdovanojimų įteikimas


	12.30-13.40
	Pietūs

	DISKUSIJOS


	13.40-14.00
	Muzikinė programa 
Violončelė Kornelija Kupšytė
Pianinas Martynas Šiaulys


	14.00-14.40
	Pranešimas „Suprastas teisingumas – pripažintas autoritetas: 
kodėl asmeninis teisėjo įsitraukimas į komunikaciją lemia visuomenės pasitikėjimą“ Kęstutis Gečas, „INK agency“ vyresnysis partneris, komunikacijos ekspertas


	14.40-15.30
	Panelinė diskusija „Mentorystės tiltas: teisėjo vaidmuo užtikrinant profesionalumo perdavimą, stiprinant komandinį darbą ir vidinę komunikaciją“
Vytautas Milius, karjerą baigęs teisėjas
Marijus Šalčius, Kauno apygardos teismo teisėjas
Aldona Tilindienė, Lietuvos apeliacinio teismo teisėja
Deividas Rafanavičius, „TMD partneriai vadovas“, strateginis konsultantas

	


Susirinkimo pirmininkas Ramūnas Gadliauskas informuoja, kad Visuotinio teisėjų susirinkimą protokoluoja Nacionalinės teismų administracijos darbuotojai, taip pat praneša, kad paskelbus oro pavojų – priedanga yra ši pagrindinė salė

SVARSTYTA. LITEKO II situacijos pristatymas. 
Klausimą pristato Nacionalinės teismų administracijos direktorė Jurga Greičienė.
Kauno apylinkės teismo Kauno rūmų teisėja Asta Žeromskytė-Stanienė prašo pranešėjos paneigti arba patvirtinti faktą, kad  Liteko II sistema pirmosiomis dienomis nuo birželio 1 d. laikotarpio automatiškai el. paštu išsiuntė nemažai asmens duomenų, dalis duomenų nukeliavo nekoduoti.
Direktorė Jurga Greičienė atsakydama į klausimą, paaiškina, kad pirmomis veikimo dienomis nefiksuoti asmens duomenų apsaugos ir valdymo duomenų incidentai.
Asta Žeromskytė-Stanienė papildo, kad žinutė buvo ištransliuota sistemos naudotojams, tai yra posėdžio sekretorėms būtent iš mentoriaus. Signalas gautas iš sekretoriaus, pastebėjusio sistemos neveikimą ir būtent mentoriai pranešė. 
Pranešėja informuoja, kad kiekvieną dieną su kolegomis turi susitikimus dėl kritinių dalykų, šito kritinio dalyko nebuvo įvardinta, komentuoti negalėtų.
Klaipėdos apylinkės teismo teisėjas Svajūnas Bliudsukis klausia Jurgos Greičienės, ar rangovai ir subrangovai yra tikinti Nacionalinio saugumo gynybos interesų aspektu.
Direktorė Jurga Greičienė: taip, tikrinti.
Kauno apylinkės teismo teisėja Jūratė Vaidėlytė klausia, koks yra planas. Situacija tokia, kad Liteko neveikia. Ar rugsėjo 1 d., kai turi būti ištaisytos visos kritinės klaidos, jei neištaisytos, ar kuriama nauja sistema, ar kuriamas LITEKO 3, ar grįžtama prie popieriaus, kokie terminai.
Jurga Greičienė informuoja, kad birželio 10 d. susitikime su tiekėju buvo pateiktas reikalavimas pateikti planą. Deja, bet jie to nepadarė. Teisėjų taryba tą patį reikalavimą pakartojo susitikime šį trečiadienį. Tas pats reikalavimas kartojamas nuolat. Tikslas stabilizuoti sistemą. Kalbama su ekspertais, kiek tai galėtų trukti. Terminas realus, galimos papildomos rizikos, ieškoma sprendimų. Situacija kintama ir dinamiška. Jei taip nutiktų, blogasis scenarijus, kartu su Teisėjų taryba būtų priimamas sprendimas, kokia turėtų būti išeitis. Negali atsakyti kada, užduotis – atnešti planą ir žingsnius, konkreti data sprendimų nežinoma.  
Vilniaus miesto apylinkės teismo teisėjas Romualdas Gylys turi prašymą, ar galima būtų kiekvieną dieną teismų bendruomenei „online“ transliuoti, kas Liteko II veikia, o kas neveikia. Teismų bendruomenei šios informacijos labai trūksta, nežinoma kas veikia, kas ne. Klausia, ar pati direktorė šiandien žino, kas veikia, kas neveikia. 
Jurga Greičienė atsako, kad kiekvieną diena ieškoma geriausio būdo komunikuoti, vyksta mentorių susitikimai, norima, kad susitikimai vyktų kitaip. Kiekvieną dieną dėliojama žinutė teismų intranete apie pokytį funkcionalumuose, situacija dinamiška. Reikia įsitikinti  teigiamų pokyčių funkcionalumuose egzistavimu. Veikiama ribotomis pajėgomis. Turimi 9 žmonės komunikuoja su 3000 vartotojų. 
Teisėjų tarybos narė Gabrielė Juodkaitė-Granskienė informuoja Susirinkimo dalyvius, kad nuspręsta šios dienos Teisėjų tarybos posėdyje, kuris bus transliuojamas viešai, tvirtinti darbo grupę, kuri ateinančią savaitę kvies po 1 raštinės ir bylų skirstymą ir registravimą atliekantį atstovą, kuri parengtų gaires, kaip veikti 2 mėnesių laikotarpiu, kai bus bandoma trūkumus pašalinti, iki 15.00 val. prašo teikti atstovus.
Kauno apylinkės teismo teisėja Agnė Dargužienė klausia, ar dedamos pastangos sutvarkyti sąsajas tarp Liteko ir IBPS. Priežastys, ar tai, kad kažkas nesukurta ir Liteko nesupranta, kas yra IBPS. Neveikia skirstymas, grįžtama į popierių, sprendimai vėluoja. 
Atsakydama į klausimą Jurga Greičienė pažymi, kad IBPS yra prioritetas. Negali atsakyti, kodėl šiandien ši sąsaja neveikia.
Kauno apylinkės teismo teisėja Silvija Gervienė klausia direktorės, kokiu pagrindu teigiama, kad bylų registracija veikia, nes Kauno apylinkės teisme, pakalbėjus su raštinės darbuotojais, žinoma, kad nuo 1 iki 8 bylų galima užregistruoti, nors anksčiau apie 60 gaudavo. 
Jurga Greičienė atsakydama į klausimą, informuoja, kad teiginys remiamas Liteko veikimo statistine analize. Iki vakar naujame Liteko buvo užregistruota iki 11 000 bylų. 
Kauno apygardos teismo teisėja Diana Labokaitė klausia,  ar ES valstybėse yra panaši  bylų tvarkymo, skirstymo programa analogiška Liteko, ar negalėjo Lietuva pasižiūrėti kitų pavyzdžių, nusipirkti kitą produktą, ar reikėjo samdyti Proit IT, kuri padarė visišką niekalą. Kitas klausimas iš Advokatų tarybos kreipimosi, atliktų darbų aktai nepasirašyti, programa nebaigta, kodėl buvo paleista programa, gal galima buvo dar atidėti. 
Jurga Greičienė atsako į klausimą. Kodėl buvo pasirinktas 2016 m. toks sprendimas, neturi galimybės atsakyti, nes tuo metu nedirbo. Tikslas veikti čia ir dabar, kad turėti įrankį reikalingą darbui. Kiek teko per 10 mėnesių, kai dirba, kalbėtis su ekspertais, tai yra unikalus variantas, susidedantis iš 9 posistemių ir 32 modulių. Per anksti vertinti, ar tai teisingas ir pasiteisinantis sprendimas. Buvo 10 sutarčių, kai kurios baigtos, bet dar yra nebaigtų vykdyti sutarčių. Darbo rezultatai testuoti ir sąmoningai buvo priimtas toks sprendimas, turėti finansinio spaudimo priemonę tiekėjui. Negali atskleisti strategijos su tiekėjais. 
Klaipėdos apylinkės teismo teisėja Laura Spalvienė informuoja, kad  neišspręstas svarbus klausimas. Šiuo metu jai žinoma, kad 4 teisėjai dirba ne savo vardu, pavarde, 2 iš jų dirba jos teisme. Kaip priskirti bylas, kokiu būdu dirbti. 3 savaites teisėjai negali dirbti savo vardu ir pavarde. 
Jurga Greičienė informuoja, kad problema žinoma, dirbama kiekvieną dieną, kad surastas būtų sprendimas. 
Klaipėdos apylinkės teismo teisėja Laura Spalvienė paaiškina, kad EPP vartotojai, advokatai nemato priedų, skambina sekretorėms, nežinoma, kaip elgtis, ar siųsti el.paštu. Problema neišspręsta. 
Jurga Greičienė atsako, kad tai žinoma, susiduriama su sutrikimais, didžioji dalis matoma bylos kortelėje. Sutrikęs pranešimų veikimas. Dokumentai matomi. Dėl teismų veikimo šioje situacijoje bus svarstoma ketinamoje TT sudaryti darbo grupėje.
Neprisistačiusi teisėja klausia, ar normalu, kad tuo pačiu numeriu gaunamos 4 bylos, dvi jai kaip, dvi skirtingų rūmų kitiems teisėjams.
Jurga Greičienė atsako, kad klaidos ir neatitiktys registruojamos, grupuojamos, nustatomi prioritetai ir pateikiami tiekėjams.
Regionų administracinio teismo teisėja Eglė Mauricė pažymi, kad komunikacijos, kuri įneštų ramybės ir prognozės labai trūksta. Intranete paskelbia kas tris dienas. Nežinoma daugybės dalykų, kokie funkcionalumai išjungti, bet bus, kas veikia, kas neveikia, kad tai veiks. Trūksta komunikacijos. 
Jurga Greičienė pasisako, kad supranta jog komunikacijos trūksta, komunikacijos kanalai skirtingi, reikės, kad komunikacija greičiau ir išsamiau pasiektų ne tik dėl veikimo ir funkcionalumų, bet labiau ir kontekstinė informacija.
Kauno apylinkės teismo teisėja Jolita  Cirulienė paaiškina, kad termino trūkumų pašalinimo rangovai nenurodė. Situacija tokia, kad iš darbo išeina sekretorės, kiek turime prarasti darbuotojų, koks skaičius, kiek pinigų Liteko 2 tobulinimui turėtų būti išleista, koks terminas būtų protingas, kad tie, kas už tai atsakingi, pradėtų svarstyti, ar neverta sugrįžti prie Liteko1. 
Jurga Greičienė atsakydama į klausimą, pažymi, kad nematuoja tikslo išeinančiais iš darbo žmonėmis, tikslas, kas Liteko veiktų. Tikslas išleisti kuo mažiau pinigų. Vakar susitikime su Regionų administraciniu teismu tiekėjai įvardijo terminą, bet šio termino nesiims vertinti nesusitikus su rangovais. 
Vilniaus apygardos teismo teisėjas Mindaugas Povilanskas klausia, ar įsivertinama galimybė kuklaus resurso, kad „pastatys sistemą ant kojų“. 
Klaipėdos apygardos teismo teisėja Milda Skersienė klausia direktorės, kas padaryta, kadangi sakoma, kad neužtenka resursų, ką padarė, kad padidinti resursus, Advokatų taryba siūlo pagalbą. Ar kreiptasi į Vyriausybę dėl papildomų resursų, žmonių, išteklių, finansavimo. Su esamais resursais 2 mėnesius laukti yra per ilgai. Ką Jūs padarėte? 
Jurga Greičienė atsako, kad vakar susitikime su Teisingumo ministerija, buvo noras įsitraukti ir suteikti pagalbą, bus kreiptasi į partnerius dėl IT žmonių pagalbos sustiprinimo, pasitelkti į Nacionalinę teismų administraciją žmones, kad Liteko veiktų stabiliai. Žinių, kad būtų papildomų išteklių nėra. Kalbamasi dėl palaikymo su tiekėju, kad tiekėjas ateitų su savo žinojimu ir gebėjimais padėti.
Kauno apylinkės teismo teisėja Jūratė Vaidelytė teikia diskusinį klausimą. Siūlo  nusistatyti terminą ne tiekėjams, o sau. Apsvarstyti, ar neįmanoma grįžti prie LITEKO 1, kitas pasiūlymas grįžti prie popieriaus 2030 m. kurti LITEKO 3. Siūlo balsuoti nusistatyti terminą rugsėjo 1 d. iki kada Liteko II turi būti be kritinių klaidų. Jei kritinių klaidų nėra, nuspręsti kokią sistemą turim, ar popierius. Kitas  variantas grįžti prie Liteko 1, trečias variantas skaičiuoti, kiek laiko truks sukurti Liteko 3 funkcionalumą.
Teisėjų tarybos pirmininkė Danguolė Bublienė siūlo nebalsuoti dėl šio pasiūlymo. Teisėjų taryba kiekvieną dieną diskutuoja šiuo klausimu. Ir gali būti taip, kad perėjimas prie popieriaus gali būti ne rugsėjo 1 d., o anksčiau. Ieškomi praktiniai sprendimai. Dėl Liteko 3, tiekėjai sako, kad jau šiandien reikia kalbėti dėl Liteko 3. Nėra garantijų, kad Liteko 1 veiks. Jei yra tokių informatikų, kurie mano kitaip, prašo pasakyti jų pavardes.
Klausimai NTA direktorei baigti.
Teisėjų tarybos veiklos ataskaitos pristatymas. 
Teisėjų tarybos pirmininkė Danguolė Bublienė pristato 2024-2026 metų Teisėjų tarybos veiklos ataskaitą.
Vilniaus apygardos teismo teisėjas Mindaugas Povilanskas cituoja Teisėjų tarybos ataskaitos dalį „2026 m. Teisėjų tarybos prioritetas – atnaujintos LITEKO II sistemos veiklos stebėsena, užtikrinant sklandų praktinį naujo bylų paskirstymo bei darbo krūvio modelio įgyvendinimą skubų iškilusių nesklandumų šalinimą. Nuosekliai buvo ruošiamasi pačiam pokyčiui, stebėta pasirengimo pažanga, vykdyta komunikacija, operatyviai spręsti kylantys klausimai, aktyviai bendradarbiauta su kitomis suinteresuotomis šalimis.“  Atkreipia dėmesį į tai, kad šiandien buvo kalbėta apie bendradarbiavimą su suinteresuotais asmenimis. Vakar sužinojo, kad niekas su Advokatūra nebendravo. Be to, pažymi, kad yra IBPS priežiūros ir plėtros darbo grupės narys, į kurią buvo deleguotas Teisėjų tarybos, tik kitos sudėties. Puikiai žino, koks bendravimas buvo su prokuratūros atstovais.  Gegužės paskutinę savaitę skambino Vaidai Petravičienei, informavo, kad į prokuratūrą reikia kreiptis raštu ir informuoti, kad savaitę procesiniai veiksmai bus atliekami popieriuje. Buvo patikintas, kad tai padaryta. Pirmadienį sulakė apygardos prokuroro skambučio, kad nebuvo įspėti. Prašo paaiškinti, kaip pacituotas sakinys koreliuoja su šia situacija.
Teisėjų tarybos pirmininkė Danguolė Bublienė informuoja, kad apie visus žingsnius, kas buvo padaryta nuo birželio 1 d. jau buvo pasakyta. Prokuratūra ir advokatūra apie viską buvo informuota, su prokuratūra ir advokatūra buvo susitikta, su Generaline prokuratūra ne kartą. Jei apygardos prokuroras nebuvo informuotas Generalinės prokurorės, komunikacijos prokuratūros viduje užtikrinti negalinti. Neaišku kodėl sako, kad su jais nesikalbama. Su prokuratūra ir šiandien kalbamasi.
Vilniaus apygardos teismo teisėjas Mindauga Povilanskas pažymi, kad Visuotinis teisėjų susirinkimas tik išklauso Teisėjų tarybos ataskaitą. Bet pagal Reglamento 24 p. leidžiama kiekvienam Susirinkimo nariui teikti siūlymą ir prašyti dėl jo balsuoti. Todėl jis siūlo nepritarti Teisėjų tarybos ataskaitai. Patikslina formuluotę „Visuotinis Teisėjų susirinkimas nepritaria 2026 m. Teisėjų tarybos veiklos ataskaitai“. Savivalda su Nacionaline teismų administracija komunikuoja taip, kad taip, yra sistemoje spragų, greitaveika ir t.t., kažkada išsispręs. Kaip bendruomenė nesutinkame su tuo, kad sistema streikuoja ir veikia tik iš dalies.
Susirinkimo sekretorius Ramūnas Gadliauskas siūlo Susirinkimo narius balsuoti dėl pateikto Mindaugo Povilansko pasiūlymo, pasiūlymas buvo, kad Visuotinis Teisėjų susirinkimas priimtų sprendimą nepritarti Teisėjų tarybos veiklos ataskaitai.
Kol Balsų skaičiavimo komisija pasiruoš darbui, pristatoma Teisėjų garbės teismo ataskaita.
Kauno apygardos teismo teisėjas Gintautas Koriaginas pažymi, kad išgirdo tik dėl Liteko, kitų pastabų dėl darbo neišgirdo
Susirinkimo pirmininkas Ramūnas Gadliauskas informuoja, kad pagarsino sprendimą už kurį balsuos.

SVARSTYTA. Teisėjų garbės teismo ataskaitos pristatymas.
Teisėjų garbės teismo veiklos ataskaitą pristato Teisėjų garbės teismo pirmininkė, Lietuvos Aukščiausiojo Teismo teisėja Goda Ambrasaitė-Balynienė.
Klausimų pranešėjui nepateikta.
Susirinkimo pirmininkas ragina teisėjus grįžti balsavimui.
Teisėjų tarybos narys Artūras Ridikas pasisako dėl Mindaugo Povilansko pasiūlymo. Teisėjų tarybos ataskaita yra plati, joje aptarta daug sričių. Kaip Tarybos narys norėtų žinoti motyvus, kodėl nepritariama ataskaitai, ar jos daliai.
Kauno apylinkės teismo teisėja Silvija Gervienė teikia pasiūlymą  nepritarti Teisėjų tarybos veiklos ataskaitos daliai „Skaitmenizavimas“.
Mindaugas Povilanskas prašo balsuoti dėl jo pateikto siūlymo.

Susirinkimo pirmininkas Ramūnas Gadliauskas skelbia balsavimą dėl M. Povilansko pateikto siūlymo, t. y. Visuotinio teisėjų susirinkimo sprendimu nepritarti Teisėjų tarybos veiklos ataskaitai.
Vyksta balsavimas.
Kol Balsų skaičiavimo komisija skaičiuoja balsus, pristatoma Visuotinio teisėjų susirinkimo rezoliucija dėl teismų darbuotojų darbo užmokesčio.

SVARSTYTA. Visuotinio teisėjų susirinkimo rezoliucija dėl teismų darbuotojų darbo užmokesčio.
Susirinkimo pirmininkas Ramūnas Gadliauskas suteikia žodį Teisėjų tarybos Biudžeto ir investicijų komiteto pirmininkui, Šiaulių apylinkės teismo pirmininkui Ernestui Šukiui pristatyti rezoliucijai.
Ernestas Šukys perskaito Susirinkimo rezoliucijos tekstą.
Klausimų, pasiūlymų nepateikta.
Susirinkimo pirmininkas Ramūnas Gadliauskas praneša balsavimo rezultatus dėl Visuotinio teisėjų susirinkimo sprendimo nepritarti Teisėjų tarybos veiklos ataskaitai.
Balsavime dalyvavo 264:
Už-78
Prieš-100
Susilaikė-86
Visuotinio teisėjų susirinkimo sprendimas nepritarti Teisėjų tarybos veiklos ataskaitai nepriimtas.

Susirinkimo pirmininkas Ramūnas Gadliauskas siūlo balsuoti dėl Susirinkimo Rezoliucijos „Dėl būtinybės neatidėliotinai spręsti adekvataus darbo užmokesčio teismų darbuotojams klausimą“ 
.
Bendru sutarimu nutarta pritarti Rezoliucijai „Dėl būtinybės neatidėliotinai spręsti adekvataus darbo užmokesčio teismų darbuotojams klausimą“.

Kauno apylinkės teismo teisėja Silvija Gervienė teikia  balsavimui pasiūlymą nepritarti Teisėjų tarybos  veiklos ataskaitos daliai „Skatmenizavimas“.
Susirinkimo pirmininkas Ramūnas Gadliauskas skelbia balsavimą dėl Silvijos Gervienės pateikto siūlymo.
Vyksta balsavimas, skaičiuojami balsai.
Susirinkimo pirmininkas Ramūnas Gadliauskas kviečia Susirinkimo dalyvius pietauti erdvėse pirmame ir antrame aukštuose pagal dalyvių kortelių spalvas, informuoja, kad Susirinkimas bus tęsiamas 14.00, balsavimo rezultatai bus paskelbti po pietų pertraukos.

13.10 val. pertrauka. Pietūs.
Po pertraukos 14.00 val. Susirinkimas tęsiamas.

Susirinkimo pirmininkas Ramūnas Gadliauskas skelbia balsavimo rezultatus, t. y. dėl Visuotinio teisėjų susirinkimo sprendimo nepritarti Teisėjų tarybos veiklos ataskaitos daliai „Skatmenizavimas“.
Už-93
Prieš-30
Susilaikė-32
Susirinkimo pirmininkas Ramūnas Gadliauskas informuoja, kadangi pagal Visuotinio teisėjų susirinkimo reglamentą sprendimai priimami Susirinkime dalyvaujančių balsų dauguma, t. y. 180 balsų,  todėl pasiūlytas Susirinkimo sprendimas nepriimtas.

SVARSTYTA. Teismų sistemos apdovanojimų įteikimas. 
Susirinkimo pirmininkas Ramūnas Gadliauskas kviečia į sceną Teisėjų tarybos pirmininkę, Lietuvos Aukščiausiojo Teismo pirmininkę Danguolę Bublienę įteikti apdovanojimus.
Apdovanojimus įteikia Teisėjų tarybos pirmininkė, Lietuvos Aukščiausiojo Teismo pirmininkė Danguolė Bublienė.
 Susirinkimo pirmininkas Ramūnas Gadliauskas  skelbia, kad :
1-ojo laipsnio pasižymėjimo ženklu apdovanojamas Lietuvos Aukščiausiojo Teismo teisėjas Algirdas Taminskas. Įteikiamas apdovanojimas Algirdui Taminskui.
1-ojo laipsnio pasižymėjimo ženklu apdovanojamas Lietuvos Aukščiausiojo Teismo teisėjas Virgilijus Grabinskas. Įteikiamas apdovanojimas Virgilijui Grabinskui.
1-ojo laipsnio pasižymėjimo ženklu apdovanojama Lietuvos vyriausiojo administracinio teismo teisėja Virginija Volskienė.. Kadangi teisėja nedalyvauja, apdovanojimą kviečiama atsiimti teismo pirmininkė Skirgailė Žalimienė.
2-ojo laipsnio pasižymėjimo ženklu apdovanojama Panevėžio apygardos teismo teisėja  Daina Vaidachavičienė. Įteikiamas apdovanojimas Dainai Vaidachavičienei.
Teismų sistemos garbės ženklu apdovanojama Lietuvos vyriausiojo administracinio teismo Teismų praktikos departamento direktorė Audronė Gedmintaitė. Įteikiamas apdovanojimas Audronei Gedmintaitei.
Teismų sistemos garbės ženklu apdovanojama Lietuvos vyriausiojo administracinio teismo teisėjo vyresnioji padėjėja Žibutė Valiukienė. Kadangi Žibutė Valiukienė nedalyvauja, apdovanojimą kviečiama atsiimti teismo pirmininkė Skirgailė Žalimienė.

Susirinkimo pirmininkas Ramūnas Gadliauskas paskelbia Susirinkimo darbinės sesijos pabaigą. 

Muzikinis intarpas 

Pranešimas „Suprastas teisingumas – pripažintas autoritetas: kodėl asmeninis teisėjo įsitraukimas į komunikaciją lemia visuomenės pasitikėjimą“.
Guoda Pečiulytė pristato pranešėją  Kęstutį Gečą „INK agency“ vyresnįjį partnerį, komunikacijos ekspertą.
Pranešimą pristato ir į  dalyvių klausimus atsako Kęstutis Gečas.

Diskusija. „Mentorystės tiltas: teisėjo vaidmuo užtikrinant profesionalumo perdavimą, stiprinant komandinį darbą ir vidinę komunikaciją“ 
Diskusijoje dalyvauja:
Vytas Milius, karjerą baigęs teisėjas;
Marijus Šalčius, Kauno apygardos teismo teisėjas;
Aldona Tilindienė, Lietuvos apeliacinio teismo teisėja;
Deividas Rafanavičius, TMD partneriai vadovas, strateginis konsultantas.

Susirinkimas baigtas 16.00 val.  
Toliau vyksta pramoginė dalis. 

Visuotinio teisėjų susirinkimo posėdžio pirmininkas	          Ramūnas Gadliauskas


Visuotinio teisėjų susirinkimo posėdžio sekretorė		          Jurgita Vaitkevičienė
